กรมชลประทานยืนยันลำน้ำเสียวใหญ่ จ.ร้อยเอ็ด มีปริมาณน้ำเพียงพอต่อการผลิตน้ำประปาจนถึงสิ้นสุดฤดูแล้งนี้
นายทวีศักดิ์ ธนเดโชพล รองอธิบดีกรมชลประทาน ชี้แจงกรณี ที่เพจเฟสบุ๊ค รู้สู้ภัย ได้มีการนำเสนอภาพลำน้ำเสียวใหญ่ จ.ร้อยเอ็ด ที่มีสภาพแห้งขอด ชาวบ้านกำลังเผชิญกับปัญหาภัยแล้ง เกิดวิกฤตขาดน้ำประปาอย่างหนัก ซึ่งได้มีผู้แสดงความคิดเห็น และนำข้อมูลไปแชร์ต่อในโซเชียลอย่างแพร่หลาย ว่า ภาพดังกล่าวคือลำเสียวใหญ่ ในพื้นที่ จังหวัดร้อยเอ็ด บริเวณหน้าฝายเมืองบัว กรมชลประทาน ได้ทำการขุดร่องชักน้ำ เพื่อดึงน้ำให้ไหลมารวมกันบริเวณโรงสูบน้ำดิบเพื่อผลิตน้ำประปาของการประปาส่วนภูมิภาคสาขาสุวรรณภูมิ หน่วยบริการเกษตรวิสัย ในเขตเทศบาลเกษตรวิสัยและเทศบาลเมืองบัว อำเภอเกษตรวิสัย จังหวัดร้อยเอ็ด โดยโรงสูบน้ำดิบของการประปาจะตั้งอยู่ทางด้านเหนือฝายเมืองบัวของลำน้ำเสียวใหญ่    สำหรับลำน้ำเสียวใหญ่ เป็นทางน้ำชลประทานในเขตโครงการส่งน้ำและบำรุงรักษาเสียวใหญ่ มีพื้นที่ลุ่มน้ำประมาณ 4,300 ตารางกิโลเมตร ความยาวประมาณ 245 กิโลเมตร เป็นหนึ่งในลำน้ำสาขาของแม่น้ำมูล โดยในช่วงฤดูฝนที่ผ่านมามีปริมาณฝนตกน้อยมากในพื้นที่ลุ่มน้ำเสียวใหญ่ ส่งผลให้ปริมาณน้ำเก็บกักหน้าฝายเมืองบัว มีปริมาณน้อยตั้งแต่สิ้นฤดูฝนปี 2561 ทำให้ปริมาณน้ำดิบสำหรับผลิตน้ำประปา ไม่เพียงต่อความต้องการใช้น้ำของประชาชนกรมชลประทาน จึงได้พิจารณาแนวทางในการแก้ไขปัญหาที่เกิดขึ้น ด้วยการมอบหมายให้โครงการส่งน้ำและบำรุงรักษาเสียวใหญ่ ดำเนินการวางแผนแก้ไขปัญหาร่วมกับทุกภาคส่วนออกมาตรการต่างๆ เริ่มตั้งแต่ช่วงวันที่ 12 ธ.ค. 61 – 20 ม.ค. 62 ได้สนับสนุนเครื่องสูบน้ำขนาด 8 นิ้ว จำนวน 4 เครื่อง สูบน้ำจากหน้าฝายวังฮางมาเติมหน้าโรงสูบน้ำดิบ จำนวน 39,000 ลูกบาศก์เมตร(ลบ.ม.) โดยนำรถแบ็คโฮทำการขุดร่องชักน้ำ เพื่อช่วยให้น้ำไหลลงท่าสูบได้สะดวกและรวดเร็วขึ้น จากมาตรการแก้ไขปัญหาและการให้ความช่วยเหลือในการสูบน้ำของกรมชลประทานดังกล่าวข้างต้น จนถึงปัจจุบันได้ปริมาณน้ำกว่า 200,000 ลบ.ม.แล้ว นอกจากนี้ เทศบาลเมืองบัวจะใช้ระบบน้ำประปาบาดาลช่วยเสริมและเชื่อมเส้นท่อเข้ากับท่อของการประปาเกษตรวิสัย เพื่อลดการใช้น้ำประปาของการประปาส่วนภูมิภาคสุวรรณภูมิ หน่วยบริการเกษตรวิสัยอีกทางหนึ่งด้วย